আবু তালিব আল-মাক্কি

**আবু তালিব মুহাম্মাদ ইবনে আলি আল-মক্কী** (  ; মৃত্যু ৩৮৬ হিজরি/৯৯৬ খ্রিস্টাব্দ, বাগদাদ)   ছিলেন একজন ইসলামি পণ্ডিত মুহাদ্দিস, শাফেয়ী আইনজ্ঞ ও সুফি কবি। তিনি সাধারণত তাঁর রচনা "*কুত আল কুলুবের"* জন্য সর্বাধিক পরিচিত। 

## জীবনী
তিনি আব্বাসীয় খিলাফতের জিবাল প্রদেশে তৃতীয় হিজরি শতাব্দীর শুরুতে (খ্রিস্টীয় নবম) শতাব্দী জন্মগ্রহণ করেন।  পরে তিনি মক্কায় বেড়ে ওঠেন এবং সেখানকার প্রবীণ আলেমদের নিকট হাদিস ও কুরআনের শিক্ষা লাভ করেন। তার প্রাথমিক শিক্ষকদের মধ্যে অন্যতম ছিলেন আবু সাঈদ ইবনে আরাবি (মৃ. ৩৪১ হি./৯৫২–৯৫৩ খ্রি.), যিনি বাগদাদ শহরের প্রসিদ্ধ সংযত সুফি সাধক জুনায়দ আল-বাগদাদির একজন শিষ্য ছিলেন।

আল-মাক্কি ৩৪১ হিজরিতে বসরায় চলে যান। সেখানে তিনি বিভিন্ন সুফি সাধকের সান্নিধ্যে থেকে তার অধ্যয়ন অব্যাহত রাখেন। পরবর্তীতে তিনি বাগদাদে স্থায়ীভাবে বসবাসের সিদ্ধান্ত নেন এবং সেখানেই দীর্ঘ সময় কাটান। নিজের পুরো জীবনজুড়ে আল-মাক্কি অত্যন্ত কঠোর সংযমী ও তপস্বী জীবনযাপন করেন। বাগদাদে তিনি বিশেষভাবে পরিচিত ছিলেন তার কঠোর খাদ্যাভ্যাস ও নিয়ন্ত্রিত জীবনধারার জন্য।

ছোটবেলা থেকেই মাক্কি কিয়াস (তুলনামূলক যুক্তি) ব্যবহার করার ব্যাপারে সতর্ক ছিলেন এবং এগুলোর উপর নির্ভর করতে অনাগ্রহী ছিলেন। বরং তিনি কুরআনের তাফসিরের ক্ষেত্রে হাদিসের উপর নির্ভর করতে পছন্দ করতেন। তবে যখন শক্তিশালী বা নির্ভরযোগ্য হাদিস পাওয়া যেত না, তখন তিনি অপেক্ষাকৃত দুর্বল হাদিসের বর্ণনাকেও তার ব্যাখ্যার সমর্থনে ব্যবহার করতেন। তার এক পুত্র ছিল, যার নাম ছিল উমর বিন মুহাম্মদ ইবন আলি (মৃ. ৪৪৪ হি./১০৫৩ খ্রি.)। এই পুত্রও পরবর্তীতে ধর্মীয় জ্ঞানচর্চার সাথে সম্পৃক্ত ছিলেন।

## অন্তরের আহার
আল-মাক্কির সবচেয়ে প্রভাবশালী রচনা হলো “কুত আল-কুলুব ফি মু‘আমালাত আল-মাহবুব ওয়া ওয়াসফ তারীক আল-মুরিদ ইলা মাকাম আত-তাওহীদ”, যা বাংলা ভাষায় সাধারণত “অন্তরের আহার” নামে পরিচিত। এই গ্রন্থটি সুফিবাদ ও “আধ্যাত্মিক জ্ঞান” নিয়ে একটি সুসংগঠিত ও গভীর বিশ্লেষণমূলক আলোচনা।

এই আধ্যাত্মিক জ্ঞানকে সুফি পরিভাষায় মা‘রিফা বলা হয়। আল-মাক্কির মতে, এই জ্ঞান একমাত্র মহান আল্লাহর প্রতি আন্তরিক ভক্তি ও আনুগত্যের মাধ্যমে অর্জন করা সম্ভব, যা মানুষের অন্তর ও বাহ্যিক উভয় কর্মে প্রকাশ পায়। তিনি কুরআন ও হাদিস সম্পর্কে তাঁর গভীর জ্ঞান ব্যবহার করে যুক্তি দেন যে, মুসলমানদের জন্য প্রকৃত ও পরিপূর্ণ জ্ঞান একমাত্র এই মা‘রিফা বা আধ্যাত্মিক জ্ঞানই।

“অন্তরের আহার” গ্রন্থে আল-মাক্কি নবি এই বিখ্যাত উক্তি “*জ্ঞান অন্বেষণ করা প্রত্যেক মুসলিমের জন্য ফরজ*” এর ইসলামের পাঁচটি স্তম্ভের আলোকে ব্যাখ্যা করেছেন। তাঁর মতে, এই উক্তির মাধ্যমে আল্লাহর পক্ষ থেকে একটি গভীর ইঙ্গিত দেওয়া হয়েছে যে, আধ্যাত্মিক জ্ঞান মানুষের জীবনে সর্বোচ্চ ও অতীন্দ্রিয় মূল্য বহন করে। এই গ্রন্থে তিনি একটি পরিপূর্ণ ধার্মিক জীবনের বিভিন্ন উপাদান বিস্তারিতভাবে তুলে ধরেন। তাঁর মতে, সত্যিকার ধার্মিক জীবন হলো সেই জীবন, যা হৃদয়ের জ্ঞান দ্বারা পরিচালিত হয়। একইসঙ্গে তিনি কঠোরভাবে সমালোচনা করেছেন “জিহ্বার (মুখস্ত) জ্ঞান" নামে পরিচিত এক ধরনের জ্ঞানকে। এই শব্দগুচ্ছ দ্বারা তিনি এমন সব জ্ঞানকে বোঝাতে চেয়েছেন, যা মূলত সামাজিক মর্যাদা, অর্থনৈতিক সুবিধা বা ব্যক্তিগত লাভের জন্য অর্জন করা হয়। আল-মাক্কির এ সমালোচনার পেছনে সম্ভবত একটি ঐতিহাসিক প্রেক্ষাপটও ছিল। ইসলামের বিস্তারের সঙ্গে সঙ্গে ধর্মীয় পেশা ও বিশেষজ্ঞতার মধ্যে যে কর্মমুখী প্রবণতা তৈরি হয়, সেটিই তাকে এই ধরনের জ্ঞানের বিরুদ্ধে অবস্থান নিতে প্রভাবিত করে। “জিহ্বার জ্ঞানের” প্রতি তাঁর বিরূপ মনোভাবের কারণে আল-মাক্কিকে প্রায়ই ইসলামের প্রাথমিক যুগের ত্যাগী সাধক ও “আহল আল-মালামা” নামে পরিচিত সুফি ধারার সঙ্গে তুলনা করা হয়। এই কঠোর সংযমী সাধকরা ইসলামের এমন চর্চাকারীদের সমালোচনা করতেন, যারা নিজেদের স্বার্থসিদ্ধি বা নতুনত্বের নামে ধর্মীয় অনুশীলনকে ব্যবহার করতেন।

পরবর্তীতে বিখ্যাত ইসলামি চিন্তাবিদ আবু হামিদ আল-গাজ্জালি তাঁর মহান গ্রন্থ *ইয়াহিয়া উলুমুদ্দিন* (ধর্মীয় জ্ঞানের পুনর্জাগরণ) রচনায় “অন্তরের আহার” গ্রন্থ থেকে বিভিন্ন অধ্যায়ের জন্য গুরুত্বপূর্ণ তথ্য ও ধারণা গ্রহণ করেন।

## তথ্যসূত্র


* Massignon, Louis. *Encyclopedia of Islam (Second Edition)*. ed. Kramers, J. H., Gibb, H. A. R., et al. Leiden, 1954, Vol. 1 p.&nbsp;153.
* Böwering, Gerhard. *The Mystical Vision of Existence in Classical Islam: The Qur'anic Hermeneutics of the Şufi Sahl al-Tustari (d. 283/896).* Berlin and New York, 1980, pp.&nbsp;25–7.
* *Qut al-qulub fi mu'amalat al-mahbub wa wasf tariq al-murid ila maqam al-tawhid* (The nourishment of hearts in dealing with the Beloved and the description of the seeker's way to the station of declaring oneness). ed. Basil 'ayun al-sud, Dar al-kutub al-'ilmiyah, Beirut, 1997. 2vols.
* *Knowledge of God in Classical Sufism: Foundations of Islamic Mystical Theology*, Paulist Press (2004), .

বিষয়শ্রেণী:শাফিঈ ফিকহ পণ্ডিত
বিষয়শ্রেণী:ফকিহ
বিষয়শ্রেণী:সুফি কবি